Dongmyeong av Goguryeo

Dongmyeong av Goguryeo (født 58 f.Kr., død 19 f.Kr. ) var grunnlegger av det koreanske kongedømmet Goguryeo. Han er også kjent som  Dongmyeongseongwang (동명성왕, 東明聖王) som betyr «den hellige kongen i øst» eller Dongmyeongwang (동명왕, 東明王), og hans fødselsnavn Jumong. På Gwanggaetostelen er han kalt for Chumo-wang (kong Chumo) (추모왕, 鄒牟王). I historieverkene Samguk Sagi og Samguk Yusa er han referert til som Jumong med etternavnet Go. Samguk Sagi skriver at han også var kjent som Chumo eller Sanghae (상해, 象解). I andre kilder skrives navnet som  Chumong (추몽, 鄒蒙), Jungmo (중모, 中牟 eller 仲牟), eller Domo (도모, 都牟).

Fødsel 
Goguryeos skapelsesmyte relaterer seg til gamle koreanske tekster, samt til Gwanggaetostelen. Den mest kjente versjonen er funnet, med enkelte variasjoner, i Samguk Sagi, Samguk Yusa, og i Tong Myeong Wang-Pyeon (동명왕편, 東明王篇, kong Dongmyeongs bind) som er en del av Donggukyisanggukjip (동국이상국집, 東國李相國集, samlede verker av minister Yi av Korea) av Yi Kyu-po.

Det er uenighet knyttet til hvem som er Ju-Mongs far. I en legende er Ju-Mong sønn av Hae Mosu (해모수, 解慕漱) og Yuhwa (유화, 柳花), datter av elveguden Habaek (하백, 河伯). Hae Mosu møtte Yuhwa ved elva der hun tok et bad men elveguden likte ikke Hae Mosu, som returnerte til himmelen. Elveguden jaget Yuhwa vekk og til Ubalelva (우발수, 優渤水), der hun møtte en konkubine av kong Geumwa av Dongbuyeo. Yuwha ble gjort gravid av sollyset og fødte et egg. Geumwa forsøkte å ødelegge egget ved å gi det som mat til dyra, men de valgte i stedet å beskytte det. Geumwa gav det deretter tilbake til Yuhwa. Fra egget ble det født et guttebarn, Jumong, som betyr «dyktig bueskytter» på tidlig Buyeospråk.

Jumong forlot Dongbuyeo og ble kjent for sine ferdigheter med buen. Geumwas sønner Daeso og Yongpo ble til slutt sjalu på han og Jumong forlot Buyeo for å følge Haemosus drøm om å forene Gojoseon-territoriene som hadde skilt lag etter Gojoseon–Han-krigen og redde den delen av Gojoseons befolkning som hadde søkt tilflukt i Dongbuyeo. Legenden vil ha det til at han flyktet på en hest og kom til en rask elv. Skipladder og andre elvedyr dannet ei bru som han kunne krysse. Han kom seg på den måten til landet sør for elva. I år 37 f.Kr. ble han den første konge av Goguryeo og gjenforente de fem stammene i Jolbon til ett kongedømme. So Seono, som var Jolbonhøvdingens datter, ble hans andre kone. So Seono var fra før gift med Wutae. So Seono fødte Onjo (senere grunnlegger av kongedømmet Baekje).

Kongetid 
Ju-Mong etablerte Goguryeo i 37 f.Kr. og ble dets første konge. Samme år overgav kong Song Yang (송양, 松讓) av Piryu seg til han etter å ha fått hjelp til å slå ned et angrep fra Mohe. I 34 f.Kr. ble landets første hovedstad sammen med det nye kongepalasset ferdigstilt i Jolbon. Fem år senere sendte Ju-Mong general Pu Wi Yeom (부위염, 扶尉厭) for å erobre nordre Okjeo. Samme år døde Ju-Mongs mor, Lady Yuhwa, i Tong Puyeoplasset. Hun fikk en begravelse verdig en dronning selv om hun bare var en konkubine og ikke av kongeætt.

Ju-Mong sendte budbringere og gaver til kong Geumwa i takknemlighet for kong Geumwas generøsitet. 19 f.Kr. flyktet Ju-Mongs første kone, Lady Ye, fra Dongbuyeo med deres første sønn Yuri og slo seg ned i Goguryeo. Ye ble dronning, noe som skapte spenning mellom henne og Ju-Mongs andre kone, So Seo-no. Hun fryktet for sine sønners posisjon i Goguryeo etter dette, og at Ju-Mong valgte sin første sønn Yuri som kronprins og etterfølger til tronen i Goguryeo. So Seo-no forlot derfor Goguryeo, med begge sønnene og noen av hennes hoff, og dro lenger sør på Koreahalvøya, dagens Sør-Korea. Der etablerte hun kongedømmet Baekje.

Død 
Ju-Mong døde i år 19 f.Kr., 40 år gammel. Kronprins Yuri gravla sin far i en pyramideformet grav, og gav han det posthumne navnet Chumo Seong Wang.

Arv 
Ju-Mongs kongedømme Goguryeo utviklet seg til en regional stormakt og bestod i 705 år og ledet av 28 monarker av kongefamilien Go inntil det ble erobret av en felles hær fra det koreanske kongedømmet Silla og Tang-Kina i 668. De koreanske kongedømmene Balhae og Goryeo etterfulgte Goguryeo. Dagens etterkommere av Ju-Mong bærer hans etternavn Go.

Populærkultur 
I 2006-2007 sendte det sørkoreanske kringkastingsselskapet MBC et fjernsynsdrama på 81 episoder, «Jumong». Serien tok elementer fra historiske kilder og koreansk mytoligi og gjenfortalte historien på en mer jordnær måte enn den som mytene forteller om.

I 2010 startet KBS1 serien «Kong Geun Cho-go», der Ju-Mong portretteres som en tyrann, som ikke aksepterte å dele makten i Goguryeo med So Seo-no og Jolbon.

Referanser

Eksterne lenker
  Three-Kingdom Era: Koreans bring culture to Japan The Korea Times 25. november 2011

Fødsler i 58 f.Kr.
Dødsfall i 19 f.Kr.
Konger av Goguryeo